Многія скардзяцца на вялікі дакументазварот, асабліва ў рабоце з нядобранадзейнымі сем’ямі. Але асабіста я адразу і не магу сказаць, якая дакументацыя непатрэбна. Характарыстыка з месца працы бацькоў? Патрэбна. Даведка аб плошчы, якая займаецца, — таксама. Падрыхтоўка папер — справа насамрэч самая простая. Доўга, нудна, але нескладана. Калі ўсё заканчвалася б падрыхтоўкай папер, усё было б проста. Дайсці да кожнага чалавека, знайсці патрэбныя словы, метады — куды больш складана. Работа з людзьмі далёка не такая адназначная. Яна намнога больш тонкая, непрадказальная, глыбокая.